b"\n_START_ARTICLE_\nHombres, razas y costumbres\n_START_SECTION_\nCaracter\xc3\xadstiques\n_START_PARAGRAPH_\nL'\xc3\xa0lbum mesura aproximadament 23,5 x 33 cm, t\xc3\xa9 48 p\xc3\xa0gines i la col\xc2\xb7lecci\xc3\xb3 completa consta de 295 cromos de 6,5 x 9 cm cadascun. Tots els cromos, del tipus tradicional (calia fer servir cola per a enganxar-los a l'\xc3\xa0lbum), s\xc3\xb3n dibuixos a color obra de Joaquim Veh\xc3\xad, i alguns d'ells calia retallar-los i enganxar-los per la base al mapa del continent corresponent. Tant l'\xc3\xa0lbum com els cromos es venien a l'\xc3\xa8poca a llibreries, papereries i quioscs (els cromos, en sobres tancats al preu d'una pesseta). De cara al llan\xc3\xa7ament de l'\xc3\xa0lbum, l'editorial endeg\xc3\xa0 una campanya de m\xc3\xa0rqueting consistent a enviar representants de l'empresa als col\xc2\xb7legis i, un cop all\xc3\xa0, anaven classe per classe i en sortejaven dues o tres unitats entre els nens, a m\xc3\xa9s de regalar uns quants cromos a tots els alumnes per a comen\xc3\xa7ar la col\xc2\xb7lecci\xc3\xb3, una estrat\xc3\xa8gia que tamb\xc3\xa9 varen emprar els editors de Vida y Color i els d'El porqu\xc3\xa9 de las cosas entre d'altres._NEWLINE_L'\xc3\xa0lbum est\xc3\xa0 enfocat com si fos un viatge al voltant dels cinc continents, comen\xc3\xa7ant per l'extrem m\xc3\xa9s occidental d'Europa (Portugal) i acabant a les Filipines, amb cinc grans cap\xc3\xadtols (un per a cada continent), en els quals s'enumeren multitud de grups \xc3\xa8tnics i se n'il\xc2\xb7lustren uns quants per mitj\xc3\xa0 dels cromos. Al final de cada cap\xc3\xadtol hi ha una mena de trencaclosques que calia completar amb cromos, representant el mapa del continent en q\xc3\xbcesti\xc3\xb3. Un cop complet el trencaclosques, calia enganxar-hi als punts assenyalats els cromos corresponents (personatges i monuments representatius), pr\xc3\xa8viament retallats, per tal de conformar una mena de mosaic de resum d'aquell continent."